Ir-rapport ta' 'Due Diligence' dwar il-kandidati għat-tmexxija tal-Partit Nazzjonalista huwa wieħed li lanqas jinkludi l-konklużjoni li turi jekk Bernard Grech u Adrian Delia humiex idonji biex jikkontestaw għal kap tal-Partit Nazzjonalista. F'konferenza tal-aħbarijiet il-President tal-Partit Laburista, Ramona Attard innutat kif żewġ paġni biss mir-rapport huma dwar Bernard Grech u l-kumplament huma dwar Adrian Delia. Rapport żbilanċjat li huwa bbażat biss fuq rapporti tal-midja u fuq l-ebda dokumenti konkreti. Stqarret li b'dan ir-rapport il-membri tal-Partit Nazzjonalista ma jistgħux iserħu rashom li b'kandidat jew ieħor bħala kap l-istorja mhux ser tirrepeti ruħha. Qalet kif il-Partit Laburista ma jistax iserraħ rasu li dawn il-kandidati huma idoneji għall-kap tal-oppożizzjoni u wisq inqas li jmexxi l-pajjiż. Il-Membru Parlamentari Ewropew, Alex Agius Saliba spjega kif dan ir-rapport juri kif issa l-Partit Nazzjonalista għandu żewġ kandidati li t-tnejn illi huma kkonfermati li evadew it-taxxa b'rapport stess ta' 'due diligence' mill-Partit Nazzjonalista. Innota kif il-miżien huwa ħafna iktar imxaqleb lejn Bernard Grech. Huwa kkwota mir-rapport tal-bord tal-esperti u kif dawn qalu li Bernard Grech ma tax id-dokumenti kollha meħtieġa biex tkun tista' titfassal stampa ċara dwaru. Dan ifisser li huwa diġa gideb lil bord fi ħdan il-Partit Nazzjonalista stess. Innota wkoll kif Adrian Delia wkoll għandu ħafna għal xiex iwieġeb hekk kif dan ir-rapport imexxi l-quddiem numru ta' allegazzjonijiet.